CELEX: 32015D2051
Language: et
Date: 2015-11-16 00:00:00
Title: Nõukogu otsus (ÜVJP) 2015/2051, 16. november 2015, millega muudetakse otsust 2013/730/ÜVJP SEESACi poolt Kagu-Euroopa riikides läbi viidavate desarmeerimis- ja relvastuskontrollialaste tegevuste toetamise kohta ELi strateegia (väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks) raames

17.11.2015   
            
            
               ET
            
            
               Euroopa Liidu Teataja
            
            
               L 300/19
            
         NÕUKOGU OTSUS (ÜVJP) 2015/2051,
   16. november 2015,
   millega muudetakse otsust 2013/730/ÜVJP SEESACi poolt Kagu-Euroopa riikides läbi viidavate desarmeerimis- ja relvastuskontrollialaste tegevuste toetamise kohta ELi strateegia (väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks) raames
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 26 lõiget 2 ja artikli 31 lõiget 1,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu otsuses 2013/730/ÜVJP (1) on sätestatud, et liit toetab Kagu- ja Ida-Euroopa väike- ja kergrelvakontrolli keskuse (SEESAC) projekti, mis käsitleb väike- ja kergrelvade ning nende laskemoona ebaseadusliku leviku ja salakaubaveo ohu vähendamist Kagu-Euroopas.
            
         
               (2)
            
            
               Otsusega 2013/730/ÜVJP toetatud projekti eesmärk on muu hulgas parandada turvalisust ning tavarelvade ja laskemoona varude haldamist.
            
         
               (3)
            
            
               Otsuse 2013/730/ÜVJP lisa punktis 3.1 määratakse ladustamiskohtade turvalisuse komponendi kasusaajateks Bosnia ja Hertsegoviina, Kosovo, (2) Moldova Vabariik, Montenegro, Serbia ja endine Jugoslaavia Makedoonia vabariik (FYROM), kuid siiski mitte Albaania.
            
         
               (4)
            
            
               Rakendusasutus SEESACi kohaselt ja Albaania ametiasutuste nõusolekul on olemas vajadus, et Albaania saaks kasu ladustamiskohtade turvalisuse komponendist ning otsusega 2013/730/ÜVJP nähakse selleks ette rahalised vahendid.
            
         
               (5)
            
            
               Seetõttu tuleks otsust 2013/730/ÜVJP muuta ning Albaania tuleks lisada ladustamiskohtade turvalisuse komponendi kasusaavaks riigiks,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2013/730/ÜVJP lisa punkt 3.1 asendatakse järgmisega:
   
      „3.1.   Varude julgeoleku suurendamine taristu parandamise ja suutlikkuse arendamise kaudu
      
      Eesmärk
      Selle tegevusega vähendatakse väike- ja kergrelvade ning nende laskemoona ebaseadusliku leviku ja salakaubaveo ohtu, parandades julgeolekusätteid ning tavarelvade ja laskemoona varude haldamist Albaanias, Bosnias ja Hertsegoviinas, Kosovos, (*) Moldova Vabariigis, Montenegros, Serbias ja endises Jugoslaavia Makedoonia vabariigis.
      Kirjeldus
      Nõukogu otsuse 2010/179/ÜVJP edukas rakendamine, mille käigus järgiti kahest lähenemisviisi: 1) ladustamiskohtade turvalisuse suurendamine kolmes riigis (3) ning 2) varude haldamisega tegeleva personali suutlikkuse suurendamine, (4) tugevdas märkimisväärselt turvalisust ning vähendas väike- ja kergrelvade ning nende laskemoona ebaseadusliku leviku ohtu. Kõnealustele tulemustele tuginedes jätkatakse projekti teises etapis Kagu-Euroopa relvade ja laskemoona ladustamise kohtade turvalisuse suurendamist, osutades täiendavat konkreetset tehnilist ja taristualast toetust, mis on kooskõlas rahvusvaheliste parimate tavade ja standarditega. Projekti raames teostatavate tegevustega toetatakse Albaania, Bosnia ja Hertsegoviina, Moldova Vabariigi, Montenegro ja endise Jugoslaavia Makedoonia vabariigi kaitseministeeriumeid ning Serbia, endise Jugoslaavia Makedoonia vabariigi ja Kosovo (*) siseministeeriumeid relvade ja laskemoona varude turvaliseks ladustamiseks vajalike seadmete hankimisel ja paigaldamisel. Lisaks pakutakse vajaduse korral koolitust varude haldamise eest vastutavatele töötajatele. Selleks, et valida ladustamiskohad, mille turvalisust suurendatakse, hinnatakse prioriteete ja nende poolt tekitatavaid julgeolekuohtusid.
      Projektiga nähakse ette järgmised konkreetsed tegevused.
      
                  —
               
               
                  Albaania: suurendatakse kaitseministeeriumi tavarelvade ja laskemoona ladustamise kohtade (kuni kaks ladustamiskohta) turvalisust, mis hõlmab piirdeala aiaga piiramist ja/või aia remonti, piirdeala valgustuse paigaldamist ja/või remonti, sissetungijate avastamise ja alarmsüsteemi, videovalvet ja telekommunikatsiooniseadmeid.
               
            
                  —
               
               
                  Bosnia ja Hertsegoviina: suurendatakse kaitseministeeriumi tavarelvade ja laskemoona ladustamiskoha julgeolekut, mis hõlmab piirdeala aiaga piiramist ja/või aia remonti, piirdeala valgustuse paigaldamist ja/või remonti, sissetungijate avastamise ja alarmsüsteemi, videovalvet ja telekommunikatsiooniseadmeid, millega täiendatakse UNDP ja OSCE poolt varude turvalisuse osas tehtud tööd.
               
            
                  —
               
               
                  Kosovo (*): suurendatakse politseiameti varude haldamise suutlikkust, viies läbi koolitusi ja hetkeolukorra hindamisi. Remonditakse üht väikest kohaliku tähtsusega väike- ja kergrelvade ning nende laskemoona ladu.
               
            
                  —
               
               
                  Endine Jugoslaavia Makedoonia vabariik: suurendatakse siseministeeriumi kesklao (Orman) julgeolekut julgeolekuvarustuse hanke ja taristu parandamisega, mis hõlmab piirdeala aia remonti, videovalvet ja valgustust ning laohoonetele uute turvauste paigaldamist. Suurendatakse endise Jugoslaavia Makedoonia vabariigi relvajõudude kesklao julgeolekut, mis hõlmab videovalve hanget ja selle paigaldamist ning piirdeala ja hoonete julgeoleku parandamist seeläbi, et parandatakse aedasid, paigaldatakse uued sissepääsuväravad ja remonditakse laohoone turvauksi.
               
            
                  —
               
               
                  Moldova Vabariik: suurendatakse siseministeeriumi relvade ja laskemoona kesklao julgeolekut, mis hõlmab turvaaedade ja sissepääsukontrolli süsteemide paigaldamist ning relvade e-registri hanget.
               
            
                  —
               
               
                  Montenegro: suurendatakse Brezoviki laskemoona ladustamise koha füüsilist julgeolekut, sealhulgas parandatakse ladustamiskoha turvalisust tagavat taristut. Luuakse ladustatud relvade ja laskemoona keskregister.
               
            
                  —
               
               
                  Serbia: suurendatakse siseministeeriumi väike- ja kergrelvade kesklao julgeolekut, mis hõlmab videovalvet ja sissepääsukontrolli.
               
            
                  —
               
               
                  Varude haldamise alane piirkondlik koolitus: rakendatakse nii piirkondlikul (igal aastal) kui ka riiklikul (vajaduse korral) tasandil.
               
            Projekti tulemused ja rakendamise näitajad
      Projekti tulemusel suureneb julgeolek Kagu-Euroopas seeläbi, et järgmiste meetmete abil väheneb ebaseadusliku kaubanduse oht.
      
                  —
               
               
                  Suurendatakse väike- ja kergrelvade ladustamise kohtade julgeolekut Albaanias (kuni 2 ladustamiskohta), Bosnias ja Hertsegoviinas (4), Kosovos (*) (1), Moldova Vabariigis (2), Montenegros (1), Serbias (1) ja endises Jugoslaavia Makedoonia vabariigis (2), mis hõlmab taristu mõõdetavat julgeolekualast parandamist.
               
            
                  —
               
               
                  Suurendatakse töötajate varude haldamise alast suutlikkust, mis hõlmab kasusaavatest riikidest vähemalt 60 töötaja väljaõpet kolmel seminaril ning sihtotstarbelist koolitust riigi tasandil.”
               
            
   Artikkel 2
   Käesolev otsus jõustub selle vastuvõtmise kuupäeval.
   
      Brüssel, 16. november 2015
      
         
            Nõukogu nimel
         
         
            eesistuja
         
         F. MOGHERINI
      
   
   
      (1)  Nõukogu 9. detsembri 2013. aasta otsus 2013/730/ÜVJP SEESACi poolt Kagu-Euroopa riikides läbiviidavate desarmeerimise ja relvastuskontrolli alaste tegevuste toetamise kohta ELi strateegia (väike- ja kergrelvade ning nende laskemoona ebaseadusliku hankimise ja salakaubaveo vastaseks võitluseks) raames (ELT L 332, 11.12.2013, lk 19).
   
      (2)  Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244 (1999) ja Rahvusvahelise Kohtu arvamusega Kosovo iseseisvusdeklaratsiooni kohta.
   
      (3)  Horvaatias suurendati siseministeeriumi keskse relvalao MURAT julgeolekut videovalve paigaldamise abil; Bosnias ja Hertsegoviinas paigaldati 41 turvaust ning suurendati julgeolekut kaitseministeeriumi neljas väike- ja kergrelvade ning nende laskemoona ladustamiskohas; Montenegros suurendati kaitseministeeriumi lao TARAS julgeolekut, et see vastaks rahvusvahelistele julgeolekustandarditele.
   
      (4)  Töötati välja varude haldamise kursus ning vastava koolituse läbis 58 operatiivametnikku Bosnia ja Hertsegoviina, Horvaatia, endise Jugoslaavia Makedoonia vabariigi, Montenegro ja Serbia kaitseministeeriumitest, relvajõududest ja siseministeeriumitest.